Veremka
Veremka arba Verenka, Verena (blrs. Вярэмка arba blrs. Вярэнка (oficialiai)) – Baltarusijos upė, Čepūnės dešinysis intakas (Beržūnos baseinas). Priklauso Nemuno baseino upynui, ištakos – prie Vijos rajono Gurščinos kaimo (blrs. Гуршчына). Upė teka iš šiaurės pietryčių kryptimi ir ties to paties rajono Ležnėnų kaimu (blrs. Лежневічы) įteka į Čepūnę. Ilgis 16,8 km; baseino plotas – 75 km². Vandenis neša lėtai, nuotakumas siekia vos 1 ‰. Veremka yra žuvinga upė: čia veisiasi lydekos, karosai, lynai, kuojos ir kt. Krantai buvo pelkėti – vietiniai gyventojai tik per Pirmąjį pasaulinį karą, išdžiuvus lankoms, galėjo pasiekti upę. Kairiajame krante stovi buvęs lietuviškas Lazūnų kaimas. Jo gyventojai šienaudavo paupio pievas, turėjusias savo pavadinimus: Papiškė, Paveremkis, Brasta, Dugnai, Santaka. XX a. antrojoje pusėje Veremkos upė per visą savo ilgį buvo kanalizuota.